LA REVISIÓ DE VIDA EN LA JOC

I. Objectius
1. Deixar aparèixer els motius de fons de les nostres opcions.

2. Reconèixer Jesús ressuscitat que camina amb nosaltres (camí d’Emaús, Lc 24,13-35).

3. Deixar-nos configurar com a moviment que contempla el pas de Déu en la vida i l’acció obreres.

4. Fer que la vida i acció dels militants siguin el cor de la Revisió de Vida (RdV).

* La RdV fa possible el lligam de la fe i la vida, fent-les arrelar en l’experiència obrera i eclesial, rebudes en el moviment, de forma que ens porti, en un primer moment, a un canvi d’actitud i de mentalitat, a la conversió personal, a fi que desemboqui en una acció, alhora transformadora i evangelitzadora del medi i de nosaltres mateixos.

II. Actituds

1. Es pren consciència del valor que Déu dóna a la nostra vida i a la dels joves obrers.

2. La RdV es fa en un clima d’acolliment i de pregària. També es pot fer una estona de pregària explícita en acabar el jutjar, que prepari l’actuar.

3. Es llegeix la Paraula de Déu no pas com a recepta, sinó com a regal que l’Església ens dóna a través del Moviment.

4. Es fa experiència de la mort i resurrecció de Jesús. Sempre n’ha de brollar la vida. Cal acceptar la realitat de mort, de pecat, de fracàs.

5. El Pla de Curs i la Campanya s’hi han de fer presents.

6. A causa de la invitació a la conversió, també es pot recordar la participació en el sagrament de la reconciliació.

7. El compromís ajuda a continuar avançant en el camí de Jesús. L’acció militant és fruit de la gratuïtat.

III. Esquema

Roda de fets

Ha de ser pensada i reflexionada abans de la reunió. No ha de ser només el repàs de la setmana o una comunicació d’estats d’ànim.

* Cal partir d’accions, situacions de vida, decisions a prendre, etc.

* No s’han de revisar només coses negatives, conflictives, problemàtiques, etc. També les positives, avenços, etc.

VEURE

Aclariment:

* pretenem mirar la vida i l’acció des de la fe.

1. Exposició àmplia del fet (circumstàncies, persones, reaccions, col·lectius, etc.).

2. Aspectes personals, familiars, laborals, socials, polítics, econòmics, etc., que hi intervenen.

3. Conseqüències del fet:

· A qui afecta, resultats, transformacions, reaccions d’altra gent, etc.

· Repercussions en els col·lectius, associacions i moviments obrers i eclesials, i en nosaltres.

· ¿Ha fet créixer o ha impedit avançar el Regne de Déu? (Mc 4,26-32).

4. Causes del fet:

· Què va provocar el fet?

· Quina responsabilitat hi tinc? quina n’hi tenen altres persones en què es produís el fet?

· Quines opcions i ideologies reflecteix el fet? Mirem de fer-ho objectivament, tenint en compte que busquem les causes i no qui en té la culpa (Lc 13,1-5).
5. Quins aspectes positius i negatius descobrim en el fet?

JUTJAR

Aclariments:

* Pretenem que ressoni en el fet l’experiència obrera i la Paraula de Déu. Referències a tenir en compte: Campanya, Pla de Curs, Pla d’Acció Personal, etc.

* Tradicionalment s’ha començat el jutjar amb els «fets paral·lels». Això no vol dir que cadascú explica un fet que s’assembla al fet revisat (no hi ha dos fets iguals), sinó que comunica en què se sent interpel·lat, implicat, admirat o reflectit.

1. Cadascú pensa i comparteix alguna situació, reacció o actitud viscuda personalment i que tingui a veure amb el fet.

2. Què pensem de tot el que hem descobert en el veure, i des de quins criteris i opcions pensem així?

3. Quins valors o contravalors de l’experiència obrera, associativa, alliberadora, etc., s’han donat i s’hi juguen en el fet? Quins descobrim en relació als objectius del Pla de Curs o la Campanya? Quins d’aquests valors vull viure i per què?

4. Què diu la Paraula de Déu sobre tot això?

· Recordem algun miracle, paràbola, gest, ensenyament, etc., de Jesús que il·lumini el que hem descobert fins ara. (Es pot fer un curt Estudi d’Evangeli en el context de la RdV sobre el text que ens ha semblat més apropiat.)

· ¿En què hem descobert la presència i l’acompanyament de Jesucrist?

· Ara és el moment que Jesucrist pregunta: «¿què vols que faci per tu?» (Lc 18,41). Expressem en veu alta al Pare el que necessitem.

ACTUAR

Aclariments:

* Pretenem respondre a la invitació que Déu ens fa a fer créixer i a donar a conèixer el seu Regne (Mt 28,18-20; Ac 1,3-8).

* No hem de tenir l’actuar decidit prèviament, ni donar consells. Hem d’estar oberts a l’Esperit, que ens ajudarà a descobrir quina és la voluntat de Déu.

1. Què ens proposem fer o canviar?

2. Quins objectius ens plantegem a curt o a llarg termini?

3. ¿A qui implicarem en l’acció o en el nostre compromís?

4. Quan ho revisarem?

IV. Pautes

Per al responsable

1. Porta la reunió i anima la RdV.

2. Prepara la RdV i en fa el seguiment. Ho fa amb qui revisa i amb el consiliari. La relectura de la RdV li serveix per al Quadern de Vida i per a la pregària personal.

3. Procura que es tinguin en compte les opcions de la JOC, la Campanya i el Pla de Curs, la vida federal, etc.

4. Procura no oblidar els objectius de la RdV i els de cada pas (Veure, Jutjar i Actuar).

5. Comparteix aquesta tasca en el Comitè Federal.

6. Vetlla perquè al llarg del curs tothom pugui revisar.

Per al consiliari

1. Acompanya el procés militant personal i de grup que s’esdevé en la RdV.

2. Confia en el responsable i li fa costat, preparant, si convé, la RdV amb ell.

3. Acompanya els militants des de la seva experiència de fe i d’adult (1Co 14,20; He 6,1-6), suscitant el reconeixement de Déu viu i present en la vida, en l’acció i en la mateixa RdV, perquè en surtin transfigurades (Mc 9,2-13; Jn 20,28). Per això escruta com l’Esperit hi treballa.

4. Ajuda els militants a formular amb les pròpies paraules el trobament amb Déu (Jn 4,42; 1Jn 1,1-3).

5. Aporta al grup la memòria i l’experiència de la JOC, de l’Església i del món obrer.

6. Procura no recórrer sempre als mateixos textos bíblics perquè, com més gran sigui el coneixement que els militants tinguin de Jesucrist, millor el seguiran, i estimula que ells també recordin textos bíblics.

7. Comparteix aquesta tasca en l’equip de consiliaris.

Aquesta, de novembre del 2002, és la 3a. edició d’aquesta fitxa.










